Kim Andersen (V), 2010-01-13:
Tak for ordet.
I Venstre er vi glade for og faktisk også stolte over det danske mindretal i Sydslesvig.
Der er et stærkt fællesskab mellem det danske mindretal i Sydslesvig og det officielle Danmark.
Der er et stærkt fællesskab mellem rigtig mange sydslesvigske mindretalsfamilier og familier nord for grænsen.
Det er sundt, og det er godt.
Det er et historisk fællesskab, et historisk forhold, som vi gerne vil værne om, som vi ser noget meget værdifuldt i, og som vi gerne vil være med til at skabe de bedst mulige rammer for, så det også kan trives og udvikle sig i fremtiden ikke alene til gavn og glæde for mindretallet selv, men også i samvirket mellem det danske mindretal i Sydslesvig og os nord for grænsen.
Det forslag fra undervisningsministeren, som vi her har til behandling, er faktisk også historisk.
Det er den første lovgivning i dansk sammenhæng vedrørende det danske mindretal i Sydslesvig, og det vil ende med at blive en af de få lovgivninger overhovedet, der er – i hvert fald i europæisk sammenhæng – om mindretal.
Anledningen til lovforslaget, L 98, forslag til lov om Sydslesvigudvalget og tilskudsordninger på Undervisningsministeriets område for det danske mindretal i Sydslesvig er Rigsrevisionens beretning fra februar sidste år om Undervisningsministeriets forvaltning af tilskud til Sydslesvig.
Det er et stort beløb på omkring 500 mio. kr.
Den kritik har ministeren taget til sig, og det er baggrunden for forslaget.
Vi har en gang imellem brug for, selv om vi har med et historisk forhold at gøre, at foretage en modernisering og fremtidssikre en ordning, og det gør vi med det her forslag.
Nu får vi Sydslesvigudvalget til erstatning for det nugældende udvalg vedrørende danske kulturelle anliggende i Sydslesvig, det såkaldte Seksmandsudvalg.
Det skal forestå den suveræne forvaltning af de offentlige danske tilskud til mindretallet, og det skal være bindeleddet til Folketinget og til statsadministrationen.
Udvalget skal bestå af folketingsmedlemmer valgt efter forholdstalsvalgmetoden her i Tinget.
Der gives mulighed for, at der kan være ikkefolketingsmedlemmer i udvalget.
Vi synes, at det er mest hensigtsmæssigt, at det er folketingsmedlemmer, der sidder der.
Det vil give den bedste kontakt til de politiske grupper her, og det synes vi at vi skal arbejde hen imod i det udvalgsarbejde, der nu kommer til at foregå i Undervisningsudvalget.
Vi skal også med den nye lovgivning her have indført en mere nutidig og moderne administration.
Der skal laves resultataftaler; der kan gives driftstilskud som grundtilskud, taxametertilskud, bygge- og anlægstilskud, og der kan ydes lån.
Det skal foregå på baggrund af standardiserede ansøgningsprocedurer, og der skal være en fast afrapportering.
Der skal være mål- og rammestyring, og der er procedurer for regnskabsaflæggelse og årsrapporter.
Undervisningsministeriet skal afgive en årlig opfølgningsrapport til Sydslesvigudvalget, og Sydslesvigudvalget skal afgive en årsberetning, som skal lægges ud på nettet.
Det er meget fornuftigt, det er i pagt med tiden, og det skaber åbenhed og gennemsigtighed.
Det koster naturligvis noget at administrere en sådan lovgivning, sådan en åbenhed og sådan en praksis.
Det er der også taget højde for.
Midlerne skal tages fra den samlede bevilling.
Det er principielt rigtigt.
Vi lægger derfor også meget vægt på de høringssvar, der er indkommet fra Det Sydslesvigske Samråd.
Vi lægger i det hele taget vægt på et tæt samarbejde omkring den her lovgivning og også her i salen, hvor vi håber at kunne opnå bred politisk enighed om lovforslaget.
Det vil styrke lovforslaget og dets administration fremover.
Vi skal også respektere, at vi har med mindretalsorganisationer at gøre, som lever i en tysk hverdag under tysk lovgivning.
Det skal der tages højde for, sådan at det bliver fleksibelt og til gavn og glæde for mindretallets foreninger og organisationer og for de mindretalsfamilier, der skal leve under den nye lovgivning.
Vi støtter forslaget og ser frem til udvalgsbehandlingen.